Saglasno principima dobrog upravljanja, transparentnosti, poštenja i odgovornosti, Ministarstvo finansija **d o n o s i**

**ETIČKI KODEKS U JAVNIM NABAVKAMA**

**Uvod**

Javne nabavke su uređene Zakonom o javnim nabavkama i propisima donijetim na osnovu ovog zakona.

Zakonom se uređuju pravila postupaka javnih nabavki radi zaključivanja ugovora ili okvirnog sporazuma o javnoj nabavci robe, radova ili usluga, zaštita prava u postupcima javnih nabavki i druga pitanja od značaja za javne nabavke.

Etički kodeks je smjernica za suzbijanje zabranjenih radnji u javnim nabavkama i ne zamjenjuje Zakon, niti drugi pravni akt donijet na osnovu ovog zakona.

 U slučaju potrebe ovaj kodeks će se revidirati.

 **Predmet i svrha donošenja**

**Član 1**

Etičkim kodeksom u javnim nabavkama uređuju se principi i pravila ponašanja predstavnika naručioca i privrednog subjekta, kao i drugih lica koja su direktno ili indirektno uključena u proces javne nabavke.

Svrha ovog kodeksa je podsticanje, unapređenje, očuvanje integriteta naručioca i lica uključenih u poslove javnih nabavki, te zaštita javnog interesa.

Predstavnik naručioca u smislu stava 1 ovog člana je ovlašćeno lice naručioca, lice koje po njegovom ovlašćenju preduzima radnje u postupku javne nabavke, službenik za javne nabavke, član komisije za sprovođenje postupka javne nabavke, lice koje je učestvovalo u pripremi dokumentacije, lice koje učestvuje u planiranju nabavke ili drugo lice koje obavlja poslove i/ili aktivnosti iz oblasti javnih nabavki kod naručioca.

Predstavnik privrednog subjekta, u smislu stava 1 ovog člana je izvršni direktor ili lice koje po njegovom ovlašćenju ili ovlašćenju organa upravljanja preduzima radnje u postupku.

 **Pravila etičkog kodeksa**

**Član 2**

Pravila etičkog ponašanja čine skup praksi profesionalnog ponašanja u obavljanju poslova i aktivnosti javne nabavke putem transparentnog, poštenog i odgovornog upravljanja javnim sredstvima.

Transparetnost poslova i aktivnosti javnih nabavki ostvaruje se dostupnošću informacija i podataka o nabavci.

Zabranjeno je objelodanjivanja povjerljivih informacija o nabavci i poslovnih informacija privrednog subjekta u toku i nakon postupka nabavke.

Naručilac je dužan da se pridržava pravila jednakog postupanja prema svim privrednim subjektima koji učestvuju ili su zainteresovani da učestvuju u postupku nabavke.

Naručilac je odgovoran za blagovremeno i ispravno planiranje nabavke, pripremu i pokretanje postupka nabavke, te efektivno trošenje javnih sredstava.

Kodeksom se pojačava povjerenje javnosti, jača svijest i promoviše najbolja praksa u javnim nabavkama.

 **Primjena**

 **Član 3**

Lica koja obavljaju poslove i aktivnosti javne nabavke dužna su da se pridržavaju pravila i principa ovog kodeksa.

Zabranjeno je koristiti ovlašćenja, informacije i podatke u vezi sa nabavkom radi sticanja koristi u bilo kom obliku, za sebe ili za povezana lica.

 **Upotreba rodno osjetljivog jezika**

 **Član 4**

Izrazi koji se koriste za fizička lica u muškom rodu podrazumijevaju iste izraze u ženskom rodu.

**Principi etičkog kodeksa**

**Član 5**

Principi etičkog kodeksa su:

1. Princip integriteta i povjerenja – lica uključena u poslove i aktivnosti javnih nabavki dužna su da iste obavljanju stručno, poštujući moralne vrijednosti i najbolje prakse, te čuvajući lično dostojanstvo, ugled naručioca i povjerenje javnosti.
2. Princip nezavisnosti, nepristrasnosti i savjesnosti - lica uključena u poslove i aktivnosti javnih nabavki iste obavljaju nezavisno, savjesno, nepristrasno, odgovorno, predano, dosljedno i u skladu sa zakonom.
3. Princip dobrog upravljanja javnim sredstvima - naručilac upravlja javnim sredstvima na način koji obezbjeđuje ostvarenje očekivanih efekata nabavke, u skladu sa propisima i dobrom praksom.
4. Princip transparetnosti - transparentnost u javnim nabavkama se ostvaruje istraživanjem i prikupljanjem informacija i podataka radi planiranja i pripreme postupka nabavki, objavljivanjem dokumentacije postupka na ESJN, kao i praćenjem realizaciji ugovora o javnoj nabavci.

**Profesionalizam**

**Član 6**

Lica uključena u poslove i aktivnosti javnih nabavki treba da posjeduju teorijsko i praktično znanje i vještine potrebne za vršenje ovih poslova.

Naručilac je dužan da uspostavi i jača administrativne kapacitete radi obavljanja ovih poslova.

**Sukob interesa**

**Član 7**

Sukob interesa u javnoj nabavci je podređivanje javnog interesa privatnom interesu koji utiče ili može uticati na izvršavanje poslova i aktivnosti u javnim nabavkama.

Predstavnici naručioca, prije početka i u toku postupka javne nabavke obavještavaju ovlašćeno lice o razlozima koji upućuju na postojanje sukoba interesa i zahtijevaju izuzeće iz daljeg toka postupka javne nabavke.

Takođe, ovlašćeno lice privrednog subjekta, bilo da je kandidat ili ponuđač, član zajedničke ponude i/ili podugovarač dužno je da u izjavi privrednog subjekta navede tačne i potpune informacije da li je u sukobu interesa sa predstavnicima naručioca.

Predstavnik naručioca i ovlašćeno lice privrednog subjekta ne mogu privremeno izvršiti prenos akcija ili udjela u vlasništvu privrednog subjekta koji može učestvovati u postupku javne nabavke naručioca, na drugo pravno ili fizičko lice, radi izbjegavanja postojanja sukoba interesa.

 **Korupcija**

 **Član 8**

Korupcija u javnoj nabavci je neposredno ili posredno davanje, nuđenje, obećanje ili na drugi način stavljanje u izgled poklona ili druge koristi predstavniku naručioca, sa ciljem saznanja povjerljivih informacija ili uticanja na postupanje naručioca.

Poklon ili druga korist u smislu ovog kodeksa je ustupanje stvari, prava ili izvršenje usluge bez naknade, kao i svaka druga korist predstavniku naručioca.

Prihvatljivim poklonom smatra se poklon u vrijednosti do 50 eura.

Predstavniku naručioca nije dozvoljeno primanje poklona iznad vrijednosti propisane stavom 3, kao ni drugog oblika gostoprimstva za koje se može opravdano smatrati da može da kompromituje ili utiče na njegovu objektivnost u odlučivanju.

Predstavniku naručioca koji je direktno ili indirektno uključen u poslove i/ili aktivnosti javnih nabavki je zabranjeno da traži i prima poklone od privrednih subjekata koji učestvuju ili su zainteresovani da učestvuju u postupku javne nabavke za sebe, srodnike u pravoj liniji, srodnike u pobočnoj liniji do četvrtog stepena srodstva, srodnike po tazbini do drugog stepena srodstva, usvojioce ili usvojenike, bračnog i vanbračnog druga.

Privredni subjekt ne smije da daje, nudi, obećava ili stavlja u izgled poklon naručiocu, radi saznanja povjerljivih informacija ili uticanja na postupanje naručioca.

U cilju sprečavanja i otklanjanja posljedica korupcije u javnim nabavkama, naručilac ugovorom o javnoj nabavci određuje antikorupcijsku klauzulu.

Antikorupcijska klauzula je odredba ugovora o javnoj nabavci kojom se onemogućava nastupanje pravnih posljedica zaključenja ugovora o javnoj nabavci kršenjem ili nepridržavanjem antikorupcijskog pravila.

**Zabranjene radnje u javnoj nabavci**

**Član 9**

Zabranjene radnje u nabavkama u smislu ovog kodeksa su prevara, prinuda, dogovor i opstrukcija.

Indikator (crvene zastavice) u javnoj nabavci je sumnja na izvršene zabranjene radnje u javnoj nabavci.

Idikator zabranjene radnje koji ukazuje na neetičko ponašanje može biti: učestalo ponavljanje nepravilnosti u planiranju, pripremi i sprovođenju postupka, pogrešno i nepotpuno vođenje evidencije nabavki, netransparetno zaključenje ugovora, mogućnost isplate neizvršenih ili neadekvatno izvršenih ugovorenih obaveza, nedostatak ili neadekvatno praćenje realizacije ugovora o javnoj nabavci, zloupotreba tajnosti, uticaj (pritisak) na rad komisije za sprovođenje postupka javne nabavke i službenika za javne nabavke, ugovaranje predmeta nabavke sa istim privrednim subjektom na duži vremenski period ili koji ne odgovara projektovanim finansijskim obavezama, nedozvoljeno dogovaranje (karteli) i drugo.

**Prevara**

**Član 10**

Prevara je namjerna obmana koju je izvršio predstavnik naručioca i/ili privrednog subjekta koja ima za cilj sticanje protivpravne imovinske koristi ili prouzrokovanje gubitka.

Prevara u smislu stava 1 se pojavljuje kada lice/a namjerno manipuliše/u postupkom, odnosno procesom javne nabavke u svrhu sticanja lične koristi ili koristi za drugog.

Najčešće prevarne radnje su: planiranje nabavke koja nema društvenu vrijednost, precijenjen obim i vrijednost nabavke, izbor neadekvatnog postupka javne nabavke, dijeljenje predmeta nabavke, zloupotreba pregovaračkog postupka bez prethodnog objavljivanja poziva za nadmetanje usljed hitnosti, prilagođavanje bitnih karakteristika predmeta nabavke određenom privrednom subjektu, navođenje robne marke, patenta, tipa ili proizvođača u tehničkoj specifikaciji bez navođenja ekvivalentnosti i načina njegovog dokazivanja, prilagođavanje kriterijuma za izbor najpovoljnije ponude određenom privrednom subjektu, prilagođavanje uslova za učešće u postupku, pristrasnost u postupanju pri izboru privrednih subjekata, realizacija ugovora o javnoj nabavci suprotno ciljevima ugovaranja, plaćanje iznad ugovorene vrijednosti kao i plaćanje nepostojeće obaveze, ugovaranje fiktivnih dodatnih isporuka roba, dodatnog obima usluge ili dodatnih radova.

**Prinuda**

**Član 11**

Prinuda na naručioca je direktno ili indirektno nanošenje štete ili prijetnja nanošenjem štete licima uključenih u poslove i aktivnosti javnih nabavki ili njihovoj imovini, radi uticanja na njihovo učešće u procesu nabavke ili na izvršenje ugovora o javnoj nabavci.

Prinuda na privrednog subjekta je direktno ili indirektno narušavanje, nanošenje štete ili prijetnja narušavanjem ili nanošenjem štete ovlašćenom licu privrednog subjekta ili njegovoj imovini, kako bi se uticalo na učešće u postupku javne nabavke, podnošenje ponude ili na odustanak od zaključenja ugovora o javnoj nabavci.

**Dogovor**

**Član 12**

Dogovor u javnoj nabavci (kartel) je sporazum između privrednih subjekata o cijeni, isporuci i/ ili o ponuđaču, te drugo kojim se ograničava konkurentnost i nanosi šteta naručiocu.

Privredni subjekat ne može koristiti dodijeljeno isključivo pravo, autorska i druga prava intelektualne svojine, radi nametanja finansijskih i drugih uslova ponude.

 **Opstrukcija**

**Član 13**

Opstrukcija u javnoj nabavci je namjerno uništavanje, falsifikovanje, mijenjanje ili prikrivanje dokaza ili davanje lažnih izjava kako bi se ometalo ispitivanje sumnje o postojanju prevare, prikrivanja, dogovaranja, prijetnje, uznemiravanja bilo koje strane uključene u proces nabavke.

 **Društvena odgovornost u javnim nabavkama**

 **Član 14**

Društveno odgovorno poslovanje u javnim nabavkama obuhvata planiranje, pripremu i sprovođenje postupka nabavke, implementaciju ekoloških i socijalnih kriterijuma dodjele ugovora o javnoj nabavci, realizaciju ugovora o javnim nabavkama, a u skladu sa tenderskom dokumentacijom i izabranom ponudom.

Zabranjena je zloupotreba prava na pravnu zaštitu u postupku javne nabavke, kao izmjenu i raskid ugovora o javnoj nabavci suprotno Zakonu.

Lica uključena u poslove javnih nabavki razmjenjuju informacije i podatke sa organom nadležnim za poslove javnih nabavki, u vezi sa primjenom ovog kodeksa.

**Poštovanje Etičkog kodeksa**

**Član 15**

Lica uključena u poslove i aktivnosti javnih nabavki treba da poštuju odredbe ovog kodeksa.

Naručilac razdvaja dužnosti planiranja, pripreme i sprovođenja postupka nabavki, te praćenja realizacije ugovora o javnim nabavkama.

Naručilac u koordinaciji sa organom nadležnim za poslove javnih nabavki nadgleda primjenu ovog kodeksa.

**Povreda Etičkog kodeksa**

**Član 16**

Lica uključena u poslove i aktivnosti javnih nabavki su dužni sa se upoznaju sa odredbama ovog kodeksa i odgovorni su za njegovu povredu.

Lice za koje je utvrđena povreda Etičkog kodeksa ne mogu obavljati poslove i aktivnosti javnih nabavki.

**Prijava povrede Etičkog kodeksa**

**Član 17**

Naručilac putem elektronskog sistema javnih nabavki upućuje inicijativu o pokretanju postupka zaštite konkurentnosti pred Agencijom za zaštitu konkurencije, zbog postojanja osnova sumnje na dogovor privrednih subjekata koji učestvuju u postupku javne nabavke.

Naručilac će u inicijativi navesti okolnosti koje ukazuju na dogovor privrednih subjekata kojim se sprječava ili ograničava konkurencija u postupku javne nabavke.

O podnijetoj inicijativi i rezultatima postupka, naručilac obavještava organ nadležan za poslove javnih nabavki.

Ovlašćeno lice naručioca upućuje Agenciji za sprječavanje korupcije zahtjev za davanje mišljenja o postojanju ugrožavanja javnog interesa zbog osnova sumnje na postojanje prevare i/ili prinude u postupku javne nabavke, izvršene od strane lica koja vrše poslove javnih nabavki kod naručioca, radi davanja preporuka za sprječavanje ugrožavanja javnog interesa koje upućuje na prevaru i/ili prinudu u postupku javne nabavke.

Organ nadležan za imenovanje ovlašćenog lica naručioca upućuje Agenciji za sprječavanje korupcije zahtjev za davanje mišljenja o postojanju ugrožavanja javnog interesa zbog osnova sumnje na postojanje prevare i/ili prinude, izvršene od strane ovlašćenog lica naručioca u postupku javne nabavke, radi davanja preporuka za sprječavanje ugrožavanja javnog interesa koje upućuje na prevaru i/ili prinudu u postupku javne nabavke.

Zahtjev Agenciji iz stava 4 i 5 upućuje se preko elektronskog sistema javnih nabavki.

O podnijetom zahtjevu i rezultatima postupka po zahtjevu, naručilac obavještava organ nadležan za poslove javnih nabavki.

Ovlašćeno lice naručioca prijavljuje okolnosti koje ukazuju na opstrukciju lica zaposlenih na poslovima javnih nabavki nadležnom državnom tužilaštvu.

Organ nadležan za imenovanje ovlašćenog lica naručioca prijavljuje okolnosti koje ukazuju na opstrukciju ovlašćenog lica naručioca, nadležnom državnom tužilaštvu.

**Javnost Etičkog kodeksa**

**Član 18**

Etički kodeks se ističe na internet stranici Ministarstva finansija i primjenjuje se od dana objavljivanja.